Vermeende huisrowers op Gordonsbaai gestuitEen van die vuurwapens waarop die polisie beslag gelê het. Die reeksnommer is afgevyl. (Foto: SA Polisie) Die waaksaamheid van ŉ private veiligheidswag het tot die inhegtenisneming van vyf vermeende huisrowers in Gordonsbaai in die Wes-Kaap gelei. Die wag, verbonde aan ŉ private maatskappy, het die polisie Saterdag ontbied nadat die nommerplaatherkenningstelsel wat in die gebied gebruik word, die nommerplaat van ŉ wit Hyundai as verdag aangedui het. Kol. Andrè Traut, polisiewoordvoerder, sê beamptes van die Gordonsbaai-polisie is na die gebied en het dadelik na die voertuig begin soek. Dit is in Yorkstraat opgemerk en voorgekeer. “Die insittendes, vier mans van onderskeidelik 24, 27, 30 en 32 jaar oud, het onsuksesvol probeer ontsnap en is aangekeer. Twee ongelisensieerde vuurwapens sonder reeksnommers en ammunisie is in die voertuig aangetref,” sê Traut. Die voertuig is verlede maand tydens ŉ huisrooftog in Somerset-Wes gesteel. “Die vier verdagtes bly in aanhouding en sal na verwagting môre in die Strand-hof verskyn op die aanklagte teen hulle.”